


PARLAMENTUL ROMÂNIEI

CAMERA DEPUTAŢILOR
COMISIA PENTRU ÎNVĂŢĂMÂNT,








ŞTIINŢĂ, TINERET ŞI SPORT





    
Bucureşti, 8 iunie 2006 










 

Nr.29/204










RAPORT 

asupra proiectului de Lege pentru ratificarea Protocolului Adiţional la Convenţia împotriva dopajului 
(Strasbourg, 1989), adoptat la Varşovia la 12 septembrie 2002
(Pl.x. 515/2006)


1. În conformitate cu prevederile art. 95 din Regulamentul Camerei Deputaţilor, republicat, cu adresa nr. PL.x. 515/31 mai 2006, Comisia pentru învăţământ, ştiinţă, tineret şi sport a fost sesizată, spre dezbatere şi avizare, în fond, cu proiectul de Lege pentru ratificarea Protocolului Adiţional la Convenţia împotriva dopajului (Strasbourg, 1989), adoptat la Varşovia la 12 septembrie 2002 (Pl.x. 515/2006).

La întocmirea raportului, Comisia a avut în vedere avizul primit de la Comisia pentru politică externă, precum şi avizul Consiliului Legislativ.


Obiectul de reglementare al prezentului proiect de Lege îl constituie ratificarea Protocolului adiţional la Convenţia Anti-Doping (Strasbourg, 1989), adoptată la Varşovia, la 12 septembrie 2002. Protocolul a fost semnat de România la Strasbourg la 29 noiembrie 2004, documentul venind în completarea Convenţiei împotriva dopajului adoptată de Consiliul Europei, la Strasbourg la 16 noiembrie 1989. Considerentele care au determinat adoptarea protocolului sunt următoarele: sportul trebuie să joace un rol important în protejarea sănătăţii, în educaţia morală şi fizică, precum şi promovarea înţelegerii internaţionale.


2. În raport de obiectul şi conţinutul său, proiectul de Lege face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 18 deputaţi, din totalul de 27 membri ai Comisiei. La dezbaterea proiectului de lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat: doamna Graziela Elena Vâjială – preşedinte, Agenţia Naţională Antidoping.

4. Conform art. 75 alin.(1) din Constituţia României, republicată, prima Cameră sesizată este Camera Deputaţilor.

În urma dezbaterii, în şedinţa din 7 iunie 2006, Comisia, cu unanimitatea voturilor celor prezenţi, propune adoptarea proiectului de Lege, în forma prezentată.

